Απόφαση της Εποπτεύουσας αρχής της ΕΖΕΣ

αριθ. 253/01/COL

της 8ης Αυγούστου 2001

για το χάρτη των ενισχυομένων περιοχών και το επίπεδο της ενίσχυσης στην Ισλανδία (ενίσχυση αριθ. 00-002)

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο(1), και ιδίως τα άρθρα 61 έως 63 και το συνημμένο σε αυτήν πρωτόκολλο 26,

τη συμφωνία μεταξύ των χωρών ΕΖΕΣ για την ίδρυση Εποπτεύουσας Αρχής και Δικαστηρίου(2), και ιδίως το άρθρο 24 και το άρθρο 1 του συνημμένου σε αυτήν πρωτοκόλλου 3,

τις κατευθυντήριες γραμμές της Εποπτεύουσας Αρχής(3) για την εφαρμογή και την ερμηνεία των άρθρων 61 και 62 της Συμφωνίας ΕΟΧ,

Έχοντας ζητήσει από τα ενδιαφερόμενα μέρη να υποβάλουν τις παρατηρήσεις τους για τα εν λόγω μέτρα(4),

Εκτιμώντας τα ακόλουθα:

I. ΓΕΓΟΝΟΤΑ

1. Διαδικασία

Στις 12 Ιουλίου 2000, η Εποπτεύουσα Αρχή ΕΖΕΣ αποφάσισε να κινήσει τη διαδικασία έρευνας που προβλέπεται στο άρθρο 1 παράγραφος 2 του πρωτοκόλλου 3 της συμφωνίας για την ίδρυση Εποπτεύουσας Αρχής και Δικαστηρίου σε σχέση με τις κρατικές ενισχύσεις υπό μορφή περιφερειακών ενισχύσεων στην Ισλανδία (χάρτης ενισχυόμενων περιοχών)(5). Η απόφαση αυτή λήφθηκε αφού υπενθυμίστηκε επανειλημμένα στις ισλανδικές αρχές ότι η Αρχή ήταν υποχρεωμένη να κινήσει τη διαδικασία εάν δεν γνωστοποιούσαν τον χάρτη των ενισχυόμενων περιοχών. Η απόφαση δημοσιεύτηκε στις 21 Δεκεμβρίου 2000 στην Επίσημη Εφημερίδα των Ευρωπαϊκών Κοινοτήτων(6). Τα ενδιαφερόμενα μέρη όφειλαν να υποβάλουν τις παρατηρήσεις τους επί των σχετικών μέτρων εντός ενός μηνός από την ημερομηνία δημοσίευσης. Η Αρχή δεν έλαβε καμία απάντηση.

Η ισλανδική αντιπροσωπεία στην Ευρωπαϊκή Ένωση με επιστολή της της 2ας Αυγούστου 2000, η οποία παραλήφθηκε και πρωτοκολλήθηκε από την Αρχή στις 4 Αυγούστου (εγγρ. αριθ. 00-5486-Α), γνωστοποίησε την πρόταση των ισλανδικών αρχών για επιλέξιμες περιοχές για περιφερειακή ενίσχυση στην Ισλανδία καθώς και τα ανώτατα όρια ενισχύσεων προς εφαρμογή. Στην επιστολή αυτή έγινε αναφορά στο άρθρο 1 παράγραφος 3 του πρωτοκόλλου 3 της συμφωνίας για την ίδρυση Εποπτεύουσας Αρχής και Δικαστηρίου.

Με επιστολή της 27ης Μαρτίου 2001 (έγγρ. αριθ. 01-2146-D), η Αρχή ζήτησε πρόσθετες στατιστικές πληροφορίες σχετικά με τους δήμους στην Ισλανδία, περιλαμβανομένου, για παράδειγμα, ενός αναλυτικού χάρτη στον οποίο να διακρίνονται τα όρια των δήμων, το σύνολο του πληθυσμού και η πυκνότητα του πληθυσμού σε κάθε δήμο.

Οι ισλανδικές αρχές απάντησαν στο αίτημα αυτό για πρόσθετες πληροφορίες με την επιστολή της 23ης Μαΐου 2001 η οποία παραλήφθηκε και καταχωρήθηκε από την Αρχή στις 23 Μαΐου 2001 (έγγρ. αριθ. 01-3881-Α). Η επιστολή αυτή περιελάμβανε τρία έγγραφα: έναν πίνακα με στατιστικά στοιχεία για κάθε δήμο, ένα χάρτη στον οποίο διακρίνονται τα διοικητικά όρια των δήμων στην Ισλανδία (με σημειωμένες τις επιλέξιμες για περιφερειακή ενίσχυση περιοχές) και χάρτη στον οποίο διακρίνονται οι δήμοι με πυκνότητα πληθυσμού μικρότερη από 12,5 κατοίκους ανά τετραγωνικό χιλιόμετρο.

Με επιστολή της 18ης Ιουνίου 2001 (έγγρ. αριθ. 01-4602-D), η Αρχή συμφώνησε με τις ισλανδικές αρχές ότι η χώρα θα μπορούσε να χωριστεί σε δύο περιοχές, στην περιοχή πρωτευούσης που περιβάλει την πρωτεύουσα Ρέικιαβικ και στην αγροτική περιοχή η οποία είναι η επιλέξιμη για περιφερειακή ενίσχυση. Η Αρχή συμφώνησε επίσης ότι η πυκνότητα του πληθυσμού πρέπει να αποτελεί το σημαντικότερο κριτήριο για την επιλογή των επιλέξιμων περιοχών. Ωστόσο, η Αρχή δεν πείστηκε ότι η περιοχή πρωτευούσης θα πρέπει να καθοριστεί με βάση τις εκλογικές περιφέρειες, λύση που επέλεξαν οι ισλανδικές αρχές στην κοινοποίηση της 2ας Αυγούστου 2000. Δεδομένου του γεωγραφικού και πληθυσμιακού μεγέθους των εκλογικών περιφερειών, η Αρχή έκρινε σωστό προκειμένου να προσδιοριστεί η αγροτική περιοχή σε σχέση με την περιοχή πρωτευούσης να χρησιμοποιηθούν οι δήμοι. Η Αρχή επεσήμανε ότι από τις πληροφορίες σε δημοτικό επίπεδο (που υποβλήθηκαν με επιστολή της 23ης Μαΐου 2001) προκύπτει ότι πολλοί δήμοι σε μικρή απόσταση από το Ρέικιαβικ που περιλήφθηκαν στην προτεινόμενη περιοχή για περιφερειακή ενίσχυση διέθεταν υψηλή πυκνότητα πληθυσμού (άνω των 12,5 κατοίκων ανά τετραγωνικό χιλιόμετρο). Κατά συνέπεια, η Αρχή πρότεινε στις ισλανδικές αρχές να μην περιλάβει ορισμένους δήμους με υψηλή πυκνότητα πληθυσμού που βρίσκονται κοντά στο Ρέικιαβικ, στην προτεινόμενη για ενίσχυση περιοχή.

Με επιστολή της ισλανδικής αντιπροσωπείας στην Ευρωπαϊκή Ένωση, της 12ης Ιουλίου 2001, η οποία παρελήφθη και πρωτοκολλήθηκε από την Αρχή στις 13 Ιουλίου 2001 (έγγρ. αριθ. 01-5213-Α), οι ισλανδικές αρχές υπέβαλαν τροπολογίες στην προηγούμενη κοινοποίηση της 2ας Αυγούστου 2000. Οι ισλανδικές αρχές παρείχαν επίσης περαιτέρω στατιστικές και οικονομικές πληροφορίες όσον αφορά δήμους με σχετικά υψηλή πυκνότητα πληθυσμού οι οποίοι βρίσκονται πέριξ της περιοχής πρωτευούσης.

2. Ιστορικό

Ο χάρτης των ενισχυόμενων περιοχών που ίσχυε στα τέλη του 1999 εγκρίθηκε στις 28 Αυγούστου του 1996(7). Την εποχή εκείνη το 40,8 % του ισλανδικού πληθυσμού ζούσε στην ενισχυόμενη περιοχή. Ο μέσος όρος της πυκνότητας πληθυσμού στις ενισχυόμενες περιοχές ήταν 1,1 κάτοικος ανά τετραγωνικό χιλιόμετρο. Η εγκριθείσα ένταση της ενίσχυσης ήταν 17 % καθαρού ισοδύναμου ενίσχυσης (ΚΙΕ), με δυνατότητα προσαύξησης 10 % σε ακαθάριστους όρους για τις μικρομεσαίες επιχειρήσεις (ΜΜΕ).

3. Τα περιεχόμενα του προτεινόμενου χάρτη

3.1. Μεθοδολογία και κάλυψη

Η γνωστοποίηση βασίστηκε σε 3 επιστολές από τις ισλανδικές αρχές με ημερομηνίες 2 Αυγούστου 2000, που παραλήφθηκε και καταχωρήθηκε από την Αρχή στις 4 Αυγούστου 2000 (έγγρ. αριθ. 00-5486-A), 23 Μαΐου 2001, που παραλήφθηκε και καταχωρήθηκε στις 23 Μαΐου 2001 (έγγρ. αριθ. 01-3881-Α) και 12 Ιουλίου 2001, που παραλήφθηκε και καταχωρήθηκε στις 13 Ιουλίου 2001 (έγγρ. αριθ. 01-5213-Α).

Οι ισλανδικές αρχές πρότειναν στην επιστολή τους της 2ας Αυγούστου 2000 να χωριστεί η χώρα σε δύο περιοχές, την περιοχή πρωτευούσης και την αγροτική περιοχή. Οι ισλανδικές αρχές πρότειναν ότι μόνο επιχειρήσεις εγκατεστημένες στην αγροτική περιοχή θα είναι επιλέξιμες για περιφερειακή ενίσχυση δυνάμει της παρέκκλισης του άρθρου 61, παράγραφος 3 της συμφωνίας ΕΟΧ. Η αγροτική περιοχή θα αποτελούνταν από τις κατωτέρω τρεις αγροτικές εκλογικές περιφέρειες: βορειοδυτική εκλογική περιφέρεια, βορειοανατολική εκλογική περιφέρεια και νότια εκλογική περιφέρεια. Το σύνολο του πληθυσμού που θα καλύπτει η προτεινόμενη περιοχή για περιφερειακή ενίσχυση ανέρχεται στο 38,2 % του ισλανδικού πληθυσμού.

Με επιστολή της 12ης Ιουλίου 2001, οι ισλανδικές αρχές υπέβαλαν τροποποιημένη γνωστοποίηση. Οι γεωγραφικές μονάδες στην τροποποιημένη γνωστοποίηση είναι στο επίπεδο V (δήμοι) της NUTS(8). Τέσσερις δήμοι (Reykjanesbær, Sandgerdisbær, Gerdahreppur και Vatnsleysustrandarhreppur) αφαιρέθηκαν από την προς ενίσχυση περιοχή που προτάθηκε στις 2 Αυγούστου 2000. Με τον τρόπο αυτό μειώθηκε η κάλυψη του συνολικού πληθυσμού της ενισχυόμενης περιοχής στο 33,2 %.

Ο δείκτης που χρησιμοποιήθηκε στον προσδιορισμό της ενισχυόμενης περιοχής είναι η χαμηλή πυκνότητα πληθυσμού. Οι ισλανδικές αρχές επισημαίνουν ότι η πυκνότητα πληθυσμού της ενισχυόμενης περιοχής είναι εξαιρετικά χαμηλή, μόνο 0,92 κάτοικοι ανά τετραγωνικό χιλιόμετρο. Οι ισλανδικές αρχές ανέφεραν επίσης ότι οι πληθυσμιακές τάσεις στις περιοχές αυτές διαφέρουν αρκετά από τις αντίστοιχες στην περιοχή πρωτευούσης και ότι οι ενισχυόμενες περιοχές εξαρτώνται σε μεγαλύτερο βαθμό από την αλιεία και τη γεωργία.

Η προτεινόμενη για ενίσχυση περιοχή αριθμεί συνολικά 93812 κατοίκους.

Η περιοχή πρωτευούσης που δεν είναι επιλέξιμη για περιφερειακή ενίσχυση ορίζεται ως η πρωτεύουσα Ρέικιαβικ και οι γειτονικοί δήμοι Kópavogsbær, Seltjarnarneskaupstadur, Gardabær, Hafnarfjardarkaupstadur, Bessastadahreppur, Mosfellsbær, Reykjanesbær, Sandgerdisbær, Gerdahreppur et Vatnsleysustrandahreppur. Η περιοχή πρωτευούσης αριθμεί συνολικά 189033 κατοίκους, πληθυσμός που αντιστοιχεί στο 66,8 % του συνολικού πληθυσμού της Ισλανδίας.

3.2. Ανώτατα όρια ενισχύσεων

Οι ισλανδικές αρχές πρότειναν ως γενικό ανώτατο όριο ενίσχυσης το 17 % του ΚΙΕ για το σύνολο της περιοχής στην οποία παρέχεται περιφερειακή ενίσχυση. Για τις μικρομεσαίες επιχειρήσεις (ΜΜΕ) προτείνεται η δυνατότητα προσαύξησης 10 % σε ακαθάριστους όρους.

Οι προτεινόμενες εντάσεις των ενισχύσεων είναι οι ίδιες με εκείνες που εγκρίθηκαν στις 28 Αυγούστου 1996.

II. ΕΚΤΙΜΗΣΗ

1. Γενικές παρατηρήσεις

Η Αρχή έλαβε υποσημείωση ότι οι ισλανδικές αρχές δεν έχουν ισχυριστεί ότι υπάρχει περιοχή στην Ισλανδία η οποία είναι επιλέξιμη για περιφερειακή ενίσχυση δυνάμει της παρέκκλισης του άρθρου 61 παράγραφος 3 στοιχείο α) της συμφωνίας ΕΟΧ (ή οποιασδήποτε άλλης ρήτρας εξαίρεσης που προβλέπεται στο άρθρο 61). Η Αρχή εξέτασε κατά συνέπεια τον προτεινόμενο χάρτη περιφερειακών ενισχύσεων στο πλαίσιο του άρθρου 61 παράγραφος 3 στοιχείο γ) της συμφωνίας ΕΟΧ και του κεφαλαίου 25, κατευθυντήριες γραμμές περί των κρατικών περιφερειακών ενισχύσεων.

Το κεφάλαιο 25.5 παράγραφος 1 των κατευθυντηρίων γραμμών για τις περιφερειακές ενισχύσεις προβλέπει ότι "ο χάρτης περιφερειακών ενισχύσεων ενός κράτους της ΕΖΕΣ περιλαμβάνει τις περιοχές ενός κράτους της ΕΖΕΣ που μπορούν να τύχουν των παρεκκλίσεων και τα ανώτατα όρια των ενισχύσεων για αρχικές επενδύσεις ή για δημιουργία θέσεων απασχόλησης για κάθε περιοχή".

Για την ίδια την κατάρτιση του χάρτη δεν προβλέπεται ενίσχυση κατά την έννοια του άρθρου 61 παράγραφος 1 της συμφωνίας ΕΟΧ. Ωστόσο, η έγκριση του χάρτη συνεπάγεται έγκριση της χορήγησης της ενίσχυσης στο πλαίσιο των καθεστώτων περιφερειακών ενισχύσεων. Επιπλέον, εγκεκριμένα ανώτατα όρια ενισχύσεων στο πλαίσιο του χάρτη θα εφαρμοστούν στα εν λόγω καθεστώτα.

Οι επιστολές της 2ας Αυγούστου 2000 (έγγρ. αριθ. 00-5486-Α), της 23ης Μαΐου 2001 (έγγρ. αριθ. 01-3881-Α) και της 12ης Ιουλίου 2001 (έγγρ. αριθ. 01-5213-Α) συνιστούν από κοινού πλήρη γνωστοποίηση και τη βάση για την έγκριση εκ μέρους της Αρχής. Κατά συνέπεια, η Εποπτεύουσα Αρχή της ΕΖΕΣ υποχρεούται να λάβει απόφαση για το εάν μπορεί να εφαρμοστεί η ρήτρα παρέκκλισης δυνάμει του άρθρου 61 παράγραφος 3 στοιχείο γ) της Συμφωνίας ΕΟΧ.

2. Μεθοδολογία και κάλυψη του πληθυσμού

Οι προτεινόμενες περιοχές πρέπει, σύμφωνα με το κεφάλαιο 25.3 παράγραφος 16 των κατευθυντηρίων γραμμών για τις περιφερειακές ενισχύσεις, "να αντιστοιχούν στο επίπεδο NUTS III ή, υπό κατάλληλες συνθήκες, σε διαφορετική ομοιογενή γεωγραφική μονάδα. Κάθε κράτος της ΕΖΕΣ μπορεί να παρουσιάζει μόνο έναν τύπο γεωγραφικής μονάδας". Οι προτεινόμενες περιοχές πρέπει επίσης να σχηματίζουν συμπαγείς ζώνες.

Δεδομένου ότι οι εκλογικές περιφέρειες που προτάθηκαν από τις ισλανδικές αρχές στην επιστολή της 2ας Αυγούστου 2000 είναι υπερβολικά εκτεταμένες και δεν μπορεί να γίνει ο διαχωρισμός της περιοχής πρωτευούσης από την περιοχή που είναι επιλέξιμη για περιφερειακή ενίσχυση, η Αρχή κρίνει σκόπιμο να χρησιμοποιηθούν οι δήμοι (NUTS επίπεδο V) για τον προσδιορισμό της περιοχής στην οποία θα χορηγηθεί η περιφερειακή ενίσχυση. Η Αρχή επισημαίνει ότι οι ισλανδικές αρχές κοινοποίησαν μόνον έναν τύπο γεωγραφικής μονάδας και ότι η προτεινόμενη περιοχή για γεωγραφική ενίσχυση σχηματίζει συμπαγή ζώνη.

Στο κεφάλαιο 25.3 παράγραφος 17 των κατευθυντηρίων γραμμών για τις κρατικές ενισχύσεις προβλέπεται ότι: "Εντός του αναφερομένου στην παράγραφο 12 ανωτάτου ορίου για κάθε κράτος της ΕΖΕΣ, η εν λόγω παρέκκλιση μπορεί επίσης να εφαρμοστεί στις περιοχές στις οποίες η δημογραφική πυκνότητα είναι μικρότερη των 12,5 κατοίκων ανά τετραγωνικό χιλιόμετρο".

Η Αρχή σημειώνει ότι η προτεινόμενη προς ενίσχυση περιοχή έχει συνολικό πληθυσμό 93812 κατοίκους και δημογραφική πυκνότητα 0,92 κατοίκους ανά τετραγωνικό χιλιόμετρο. Ο προτεινόμενος χάρτης της ενισχυόμενης περιοχής καλύπτει το 33,2 % του συνολικού πληθυσμού της Ισλανδίας.

Η Αρχή θεωρεί ότι το τμήμα αυτό της πρότασης πληροί τα κριτήρια του κεφαλαίου 25 των κατευθυντηρίων γραμμών για τις κρατικές ενισχύσεις.

Στο παράρτημα Ι που επισυνάπτεται στην απόφαση αυτή παρουσιάζονται οι δήμοι που καλύπτονται από τον περιφερειακό χάρτη.

3. Ανώτατο όριο των ενισχύσεων

Στο κεφάλαιο 25.4 παράγραφος 16 των κατευθυντηρίων γραμμών για τις κρατικές ενισχύσεις προβλέπεται ότι "στις περιοχές του άρθρου 61 παράγραφος 3 στοιχείο γ), το ανώτατο όριο των περιφερειακών ενισχύσεων δεν πρέπει να υπερβαίνει το 20 % του ΚΙΕ κατά γενικό κανόνα, εκτός από τις περιοχές με χαμηλή δημογραφική πυκνότητα, στις οποίες μπορεί να ανέλθει στο 30 % του ΚΙΕ".

Επιπλέον στο κεφάλαιο 25.4 παράγραφος 20 προβλέπεται ότι "Στα ανώτατα όρια που αναφέρονται στις παραγράφους 15 έως 19 μπορούν να προστεθούν οι προσαυξήσεις υπέρ ΜΜΕ, δηλαδή 15 ποσοστιαίες μονάδες σε ακαθάριστους όρους στην περίπτωση των περιοχών της παρέκκλισης του στοιχείου α) και 10 ποσοστιαίες μονάδες σε ακαθάριστους όρους στην περίπτωση των περιοχών της παρέκκλισης του στοιχείου γ). Το τελικό ανώτατο όριο εφαρμόζεται στη βάση υπολογισμού για τις ΜΜΕ. Οι προσαυξήσεις για τις ΜΜΕ δεν εφαρμόζονται στις επιχειρήσεις μεταφορών".

Οι ισλανδικές αρχές πρότειναν ένα γενικό ανώτατο όριο που ανέρχεται στο 17 % του ΚΙΕ, με προσαύξηση 10 ποσοστιαίες μονάδες σε ακαθάριστους όρους για τις ΜΜΕ.

Η Αρχή συμπεραίνει συνεπώς ότι οι μέγιστες εντάσεις των περιφερειακών ενισχύσεων όπως προτείνονται από τις ισλανδικές αρχές, είναι σύμφωνες με τις κατευθυντήριες γραμμές και μπορούν να γίνουν αποδεκτές δυνάμει της ρήτρας εξαίρεσης που προβλέπει το άρθρο 63 παράγραφος 3 στοιχείο γ) της Συμφωνίας ΕΟΧ.

Η προτεινόμενη προσαύξηση στο ανώτατο όριο των ενισχύσεων για τις ΜΜΕ κατά 10 % σε ακαθάριστους όρους είναι αποδεκτή, σύμφωνα με τις κατευθυντήριες γραμμές για τις κρατικές ενισχύσεις αλλά πρέπει να διασφαλιστεί ότι αναφορά στον ορισμό των ΜΜΕ σύμφωνη με εκείνη που προβλέπεται στο κεφάλαιο 10.2 των κατευθυντηρίων γραμμών για τις κρατικές ενισχύσεις, έχει καταχωρηθεί στις αντίστοιχες εθνικές νομικές διατάξεις.

Οι μέγιστες εντάσεις των ενισχύσεων του χάρτη των περιφερειακών ενισχύσεων είναι σωρευτικά ανώτατα όρια ενισχύσεων. Αυτό σημαίνει ότι όταν πρόκειται να χορηγηθεί ενίσχυση σε συγκεκριμένο επενδυτικό σχέδιο στο πλαίσιο περισσότερων του ενός καθεστώτων ενίσχυσης, η σωρευμένη ένταση της ενίσχυσης που χορηγείται στο σχέδιο στο πλαίσιο των διαφόρων συστημάτων ενίσχυσης δεν πρέπει να υπερβαίνει το αντίστοιχο ανώτατο όριο ενίσχυσης του χάρτη της περιοχής στην οποία αυτή παρέχεται.

4. Πεδίο εφαρμογής της απόφασης και σώρευση ενισχύσεων

Όσον αφορά το πεδίο εφαρμογής του χάρτη ενισχυομένων περιοχών στην Ισλανδία, πρέπει να επισημανθεί ότι τα νέα σχέδια για χορήγηση ή τροποποίηση ενισχύσεων με περιφερειακούς στόχους, σε σχέση με τα γεωγραφικά όρια και τις μέγιστες εντάσεις των ενισχύσεων στον χάρτη, δεν θα χρειαστούν περαιτέρω αξιολόγηση όσον αφορά τις περιφερειακές πτυχές τους. Αυτό ωστόσο δεν απαλλάσσει τις ισλανδικές αρχές από την υποχρέωσή τους να γνωστοποιούν τέτοιου είδους σχέδια σύμφωνα με το άρθρο 1 παράγραφος 3 του πρωτοκόλλου 3 στην συμφωνία περί ιδρύσεως εποπτεύουσας αρχής και δικαστηρίου.

Όλες οι επιμέρους υποχρεώσεις για γνωστοποίηση που αφορούν ορισμένους ευαίσθητους τομείς (επί του παρόντος ναυπηγεία, χαλυβουργεία, συνθετικές ίνες και αυτοκίνητα οχήματα) εξακολουθούν να ισχύουν.

Ο χάρτης των ενισχυομένων περιοχών δεν πρέπει να καταρτιστεί εκ νέου, εκτός εξαίρεσης, μέχρι να λήξει η περίοδος για την οποία έχει εγκριθεί, την 31η Δεκεμβρίου 2006. Ωστόσο, κατά τη διάρκεια της περιόδου αυτής και μετά από προηγούμενη γνωστοποίηση και έγκριση από την Εποπτεύουσα Αρχή της ΕΖΕΣ, υπάρχει δυνατότητα προσαρμογής του χάρτη προκειμένου να ληφθεί υπόψη κάποια μεταβολή.

Η απόφαση αυτή δεν περιορίζει τις εξουσίες της Εποπτεύουσας Αρχής ΕΖΕΣ για αναθεώρηση του χάρτη, σύμφωνα με το άρθρο 1 παράγραφος 1 του πρωτοκόλλου 3 στη συμφωνία για ίδρυση Εποπτεύουσας Αρχής και Δικαστηρίου, εφόσον χρειαστεί, πριν από το τέλος της προαναφερόμενης εγκριθείσας περιόδου.

5. Συμπέρασμα

Δυνάμει των ανωτέρω, η Αρχή θεωρεί ότι ο υποβληθείς χάρτης περιφερειακών ενισχύσεων για την περίοδο μέχρι το τέλος του 2006 πληροί τις προϋποθέσεις που προβλέπονται στις κατευθυντήριες γραμμές για τις κρατικές ενισχύσεις (κεφάλαιο 25) για παροχή ενίσχυσης δυνάμει του άρθρου 61, παράγραφος 3, στοιχείο γ) της συμφωνίας ΕΟΧ και κατά συνέπεια είναι επιλέξιμος για εξαίρεση δυνάμει του άρθρου 61 παράγραφος 3 στοιχείο γ) της συμφωνίας ΕΟΧ. Η Αρχή περατώνει κατά συνέπεια τη διαδικασία έρευνας με θετική απόφαση βασισμένη στο άρθρο 61 παράγραφος 3 στοιχείο γ) της συμφωνίας ΕΟΧ,

ΕΛΑΒΕ ΤΗΝ ΑΚΟΛΟΥΘΗ ΑΠΟΦΑΣΗ:

1. Ο χάρτης περιφερειακών ενισχύσεων για την Ισλανδία θεωρείται συμβατός με τη λειτουργία της συμφωνίας ΕΟΧ δυνάμει του άρθρου 61 παράγραφος 3 στοιχείο γ) της συμφωνίας ΕΟΧ. Κατά συνέπεια επιτρέπεται η εφαρμογή του μέτρου.

2. Με την επιφύλαξη του άρθρου 1 παράγραφος 1 του πρωτοκόλλου 3 στη συμφωνία για την ίδρυση Εποπτεύουσας Αρχής και Δικαστηρίου, ο χάρτης των ενισχυόμενων περιοχών θα ισχύει από την ημερομηνία λήψεως της παρούσας απόφασης μέχρι τις 31 Δεκεμβρίου 2006.

3. Η απόφαση αυτή απευθύνεται στην Ισλανδία.

Βρυξέλλες, 8 Αυγούστου 2001.

Για την Εποπτεύουσα Αρχή της ΕΖΕΣ

Ο Πρόεδρος

Knut Almestad

(1) Στο εξής καλούμενη συμφωνία ΕΟΧ.

(2) Στο εξής καλούμενη συμφωνία Εποπτεύουσας Αρχής και Δικαστηρίου.

(3) Διαδικαστικοί και ουσιαστικοί κανόνες στον τομέα των κρατικών ενισχύσεων (κατευθυντήριες γραμμές για τις κρατικές ενισχύσεις) που θεσπίστηκαν και εκδόθηκαν από την Εποπτεύουσα Αρχή της ΕΖΕΣ στις 19 Ιανουαρίου 1994 και δημοσιεύτηκαν στην ΕΕ L 231 της 3.9.1994 και στο επισυναπτόμενο παράρτημα ΕΖΕΣ αριθ. 32 την ίδια ημερομηνία. Οι κατευθυντήριες γραμμές τροποποιήθηκαν πρόσφατα στις 23 Μαΐου 2001 αλλά δεν έχουν ακόμη δημοσιευθεί οι εν λόγω τροποποιήσεις.

(4) ΕΕ C 368 της 21.12.2000, σ. 12.

(5) Απόφαση αριθ. 135/00/COL.

(6) Βλέπε υποσημείωση 4.

(7) Απόφαση αριθ. 103/96/COL.

(8) NUTS = Ονοματολογία των εδαφικών στατιστικών μονάδων στις Ευρωπαϊκές Κοινότητες.

ΠΑΡΑΡΤΗΜΑ I

ΔΗΜΟΙ ΣΤΗΝ ΠΕΡΙΟΧΗ ΟΠΟΥ ΠΑΡΕΧΟΝΤΑΙ ΟΙ ΕΝΙΣΧΥΣΕΙΣ

>ΘΕΣΗ ΠΙΝΑΚΑ>